Document ID: 31987R0824

*****
ΚΑΝΟΝΙΣΜΟΣ (ΕΟΚ) αριθ. 824/87 ΤΟΥ ΣΥΜΒΟΥΛΙΟΥ
της 19ης Μαρτίου 1987
για την τροποποίηση του κανονισμού (ΕΟΚ) αριθ. 8/81 περί της διαθέσεως από την Ελληνική Δημοκρατία των αποθεμάτων ακατέργαστου καπνού που υπάρχουν στην Ελλάδα και προέρχονται από συγκομιδές προγενέστερες της προσχωρήσεως
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ελλάδας, και ιδίως το άρθρο 72 παράγραφος 1,
την πρόταση της Επιτροπής,
Εκτιμώντας:
ότι το άρθρο 88 της πράξης προσχώρησης προβλέπει ότι κάθε απόθεμα καπνού που υπάρχει στην Ελλάδα προερχόμενο από συγκομιδές προγενέστερες από εκείνη του έτους 1981 πρέπει να εξαλειφθεί πλήρως από την Ελληνική Δημοκρατία και με δική της δαπάνη·
ότι ο κανονισμός (ΕΟΚ) αριθ. 8/81 του Συμβουλίου (1) προβλέπει ότι η διάθεση των εν λόγω αποθεμάτων, που ανήκουν ή κατέχονται από τον ΕΟΚ (Εθνικός Οργανισμός Καπνού), πραγματοποιείται υπό δοθέντες όρους, προκειμένου να εξαλειφθούν πριν από την 1η Ιανουαρίου 1987·
ότι δεν υπήρξε δυνατό να εξαλειφθούν όλες οι ποσότητες του εν λόγω καπνού εντός της προβλεπόμενης προθεσμίας· ότι πρέπει επομένως να παραταθεί η εν λόγω προθεσμία·
ότι, λαμβάνοντας υπόψη τα ποιοτικά χαρακτηριστικά του καπνού ο οποίος δεν έχει ακόμα διατεθεί, είναι πιθανόν ότι μέρος των εν λόγω αποθεμάτων δεν θα μπορέσει να διατεθεί στην αγορά· ότι πρέπει, κατά συνέπεια, να προβλεφθεί η δυνατότητα από την Ελληνική Δημοκρατία να προβεί στην καταστροφή των εν λόγω ποσοτήτων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 3 του κανονισμού (ΕΟΚ) αριθ. 8/81 τροποποιείται ως εξής:
1. Στην παράγραφο 2, η ημερομηνία «1η Ιανουαρίου 1987» αντικαθίσταται από την ημερομηνία «1η Ιανουαρίου 1989».
2. Προστίθεται η ακόλουθη παράγραφος:
«6. Η Ελληνική Δημοκρατία μπορεί επίσης να προβεί στην καταστροφή του συνόλου ή μέρους των ποσοτήτων που πρόκειται να διατεθούν. Οι καταστρεφόμενες ποσότητες μπορούν να ξεπερνούν εκείνες που προκύπτουν από την εφαρμογή της παραγράφου 3.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Μαρτίου 1987.

Labels: 3
17